VÝROČNÁ SPRÁVA

K 31.12.2015

PROVIDENTIA OBČIANSKE ZDRUŽENIE

OBSAH

ÚVOD

[1 PROVIDENTIA OBČIANSKE ZDRUŽENIE 4](#_Toc392842736)

[1.1 Základné informácie o zariadení 4](#_Toc392842737)

[1.2 Predmet činnosti a kapacita zariadenia 4](#_Toc392842738)

[1.2.1 Popis súčasného stavu zariadenia 5](#_Toc392842739)

[1.3 Organizačná štruktúra a riadenie organizácie 6](#_Toc392842740)

[1.3.1 Kvalifikačná štruktúra zamestnancov 6](#_Toc392842741)

[2 VYBAVENIE ZARIADENIA 7](#_Toc392842742)

[3 POSKYTOVANÉ SLUŽBY 8](#_Toc392842743)

[3.1 Základné sociálne poradenstvo 8](#_Toc392842744)

[3.2 Individuálna a skupinová práca s klientmi 8](#_Toc392842745)

[3.3 Zdravotnícke služby 8](#_Toc392842746)

[3.4 Obslužné činnosti 9](#_Toc392842747)

[3.5 Ďalšie činnosti 9](#_Toc392842748)

[3.6 Nadštandardné služby 9](#_Toc392842749)

[4 FINANČNÁ SITUÁCIA ZA ROK 2014 10](#_Toc392842750)

[4.1 Prehľad o peňažných príjmoch a výdavkoch zariadenia 10](#_Toc392842751)

[5 Záver 13](#_Toc392842752)

Prílohy:

- Vybrané finančné pomerové ukazovatele

- Správa nezávislého audítora

- Účtovná závierka k 31.12.2014 v plnom rozsahu

- Správa nezávislého audítora o overení súladu Výročnej správy s účtovnou závierkou

**ÚVOD**

PROVIDENTIA občianske združenie (ďalej len „PROVIDENTIA“) so sídlom Seredská 308/5, Sládkovičovo, je občianske združenie, ktoré bolo založené 26. septembra 2008 s cieľom: pomoc občanom v nepriaznivej sociálnej situácii, skvalitňovanie sociálnych služieb a sociálneho prostredia a to najmä pre postihnutých a starších občanov, ďalej pomoc rodinám, školám, zariadeniam ktoré poskytujú sociálne a zdravotné služby, občanom so zmenenou pracovnou schopnosťou a ťažko zdravotne postihnutým, ktorí hľadajú uplatnenie na trhu práce. PROVIDENTIA vybudovala zariadenie poskytujúce sociálne služby ANTONIUS senior centrum.

ANTONIUS senior centrum bolo zriadené za účelom:

* prihliadať na individuálne potreby prijímateľa sociálnej služby,
* aktivizovať prijímateľa sociálnej služby podľa jeho schopností a možností,
* poskytovať sociálnu službu na odbornej úrovni,
* spolupracovať s rodinou, obcou a komunitou pri utváraní podmienok na návrat prijímateľa sociálnej služby poskytovanej v zariadení s celoročnou pobytovou formou do prirodzeného rodinného prostredia alebo komunitného prostredia a to so súhlasom prijímateľa sociálnej služby a pri rešpektovaní jeho osobných cieľov, potrieb, schopností a zdravotného stavu.

Odborný tím so skúsenosťami v práci so seniormi v zariadení ponúka: sociálne a zdravotné služby s celodennou starostlivosťou prihliadajúc na sociálny a zdravotný stav klienta. Myslí sa tým základná rehabilitácia, ako napríklad cvičenia na lôžku, skupinová rehabilitácia, aktivačné ponuky pre seniorov, sociálne poradenstvo, rodinné poradenstvo, duchovné činnosti a podobne.

Klienti senior centra využívajú služby kaderníka a pedikéra. Na spríjemnenie voľného času ponúkame individuálne masáže, kreatívne činnosti, kyslíkovú terapiu.

Možné sú aj činnosti mimo zariadenia, ako kultúrne podujatia, výlety, kúpanie v bazénoch s termálnou vodou, kde garantujeme dopravu a sprievod.

Pri všetkých našich spoločných činnostiach sú pre nás prioritou význam slov: dôstojnosť, úcta, priateľské prostredie, všestranná odborná starostlivosť, individuálny prístup, ohľaduplný odborný personál, vždy s úsmevom, návštevy vítané, programy s animátorom, pracovná terapia, priestor na hobby ...

Očakávania, ktoré do nás vkladajú samotní klienti a ich príbuzní, sa zo všetkých síl snažíme naplniť. Iba tak sa dá vybudovať seriózny vzťah založený na dôvere, ktorú si veľmi vážime a je pre nás tou najvyššou hodnotou. Preto sme naše služby založili na ľudskosti, vľúdnosti a trpezlivosti.

## 1 PROVIDENTIA OBČIANSKE ZDRUŽENIE

### 1.1 Základné informácie o zariadení

Názov: **PROVIDENTIA, občianske združenie**

Sídlo: Seredská 308/5, 925 21 Sládkovičovo

IČO: 42 156 050

DIČ: 2022696632

Registrácia: Register občianskych združení vedeným Ministerstvom vnútra

 Slovenskej republiky pod číslom: VVS/1-900/90-32601

 Register poskytovateľov sociálnych služieb, číslo registrácie:

 OSP/OZ/182/2012, dátum registrácie: 31.08.2012

Bankové spojenie: Tatra banka, a.s., číslo účtu: SK0411 0000 0000 2620090712

e-mail: oz.providentia@gmail.com

telefón: 0910 911 360

oprávnená osoba: MVDr. Pavol Bartaloš, predseda

### 1.2 Predmet činnosti a kapacita zariadenia

Do registra poskytovateľov sociálnych služieb podľa zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov bolo zapísané dňa 31.08.2012 pod číslom OSP/OZ/182/2012.

Poskytované sociálne služby podľa druhu zariadenia:

* Zariadenie pre seniorov s počtom miest 53
* Domov sociálnych služieb s počtom miest 8
* Špecializované zariadenie s počtom miest 12
* Denný stacionár s počtom miest 10

Cieľová skupina: dospelé fyzické osoby, ktoré sú odkázané na pomoc inej fyzickej osoby a fyzické osoby, ktoré dovŕšili dôchodkový vek.

Celkový počet zamestnancov ku dňu 31.12.2015 bol 37 v zložení: riaditeľka, ekonómka, liečebná pedagogička, sociálna pracovníčka, ergoterapeutky, hlavná sestra, diétna sestra, sestry, opatrovateľky a obslužný personál.

### 1.2.1 Popis súčasného stavu zariadenia

PROVIDENTIA – ponúka nasledovné druhy sociálnych služieb: zariadenie pre seniorov, domov sociálnych služieb, špecializované zariadenie s celkovou kapacitou 73 miest a denný stacionár s kapacitou 10 miest.

1. **Zariadenie pre seniorov**

V zariadení pre seniorov sa poskytuje sociálna služba fyzickej osobe, ktorá dovŕšila dôchodkový vek a je odkázaná na pomoc inej fyzickej osoby, stupeň odkázanosti minimálne IV., alebo fyzickej osobe, ktorá dovŕšila dôchodkový vek a poskytovanie sociálnej služby v tomto zariadení potrebuje z iných vážnych dôvodov.

 Ku dňu 01.01.2015 bolo v zariadení pre seniorov spolu 47 klientov, v priebehu roka bolo prijatých 45 klientov, z čoho ku dňu 31.12.2015 bolo v zariadení pre seniorov 55 klientov. Z uvedeného počtu bolo 13 mužov a 42 žien. K uvedenému dátumu boli sociálne služby poskytované 2 cudzincom.

1. **Domov sociálnych služieb**

V domove sociálnych služieb sa poskytuje sociálna služba fyzickej osobe, ktorá je odkázaná na pomoc inej fyzickej osoby a jej stupeň odkázanosti je najmenej V., alebo fyzickej osobe, ktorá je nevidiaca alebo prakticky nevidiaca a jej stupeň odkázanosti je najmenej III.

Ku dňu 01.01.2015 bolo v domove sociálnych služieb spolu 13 klientov, v priebehu roka boli prijatí 2 klienti, z čoho ku dňu 31.12.2015 bolo v domove sociálnych služieb 6 klientov. Z uvedeného počtu boli 5 muži a 1 žena.

1. **Špecializované zariadenie**

V špecializovanom zariadení sa poskytuje sociálna služba fyzickej osobe, ktorá je odkázaná na pomoc inej fyzickej osoby, jej stupeň odkázanosti je najmenej V. a má zdravotné postihnutie, ktorým je najmä Parkinsonova choroba, Alzheimerova choroba, pervazívna vývinová porucha, skleróza multiplex, schizofrénia, demencia rôzneho typu etiológie, hluchoslepota, AIDS.

Ku dňu 01.01.2015 bol v špecializovanom zariadení spolu 7 klientov, v priebehu roka bolo prijatých 12 klientov, z čoho ku dňu 31.12.2015 bolo v špecializovanom zariadení 9 klientov. Z uvedeného počtu bolo 9 žien.

1. **Denný stacionár**

V dennom stacionári sa poskytuje sociálna služba fyzickej osobe, ktorá je odkázaná na pomoc inej fyzickej osoby a je odkázaná na sociálnu službu v zariadení len na určitý čas počas dňa.

Ku dňu 31.12.2015 boli v dennom stacionári 2 klienti.

### 1.3 Organizačná štruktúra a riadenie organizácie

PROVIDENTIA OZ sa riadi všeobecne platnými právnymi predpismi, predpismi vyplývajúcimi zo zákona č. 448/2008 Z. z. o sociálnych službách a vnútornými predpismi.

 Organizačná štruktúra sa delí na 6 úsekov:

* úsek riaditeľa,
* ekonomický,
* sociálny,
* zdravotný a rehabilitačný,
* stravovací
* prevádzkový.

Stav zamestnancov ku dňu 31.12.2014:

Počet zamestnancov: 44

Z toho ženy: 37

 Muži: 7

**Organizačná štruktúra zamestnancov:**

Riadenie, ekonomika: 3

Sociálny úsek: 20

Zdravotný úsek a rehabilitačný úsek: 4

Stravovací: 5

prevádzka: 12

 Systém všetkých procesov je orientovaný na klienta, uspokojovanie jeho potrieb, s dôrazom na jeho zdravotný stav. Podpora všetkých činností vedúcich k spokojnosti klienta je hlavným cieľom zariadenia. Kvalita poskytovaných služieb spočíva v profesionálnom správaní zamestnancov zariadenia, ich ochote, prístupe ku klientovi, flexibilite, zdatnosti na všetkých postoch zariadenia.

### 1.3.1 Kvalifikačná štruktúra zamestnancov

Vzdelanostná úroveň zamestnancov je do istej miery i zárukou poskytovania kvalitných služieb.

Vzdelanie: Počet:

Základné vzdelanie: 2

Stredné vzdelanie bez maturity 19

Stredné vzdelanie s maturitou 14

Vysokoškolské I. stupňa 1

Vysokoškolské II. stupňa 8

## 2 VYBAVENIE ZARIADENIA

Dvojpodlažná budova disponuje výťahom a celé priestorové vybavenie je riešené bezbariérovo, so zreteľom na bezpečnosť a spokojnosť našich klientov.
Odborný tím so skúsenosťami v práci so seniormi v našom zariadení ponúka: sociálne služby s celodennou starostlivosťou so zameraním na stimulačné a preventívne programy, individuálny prístup k vašim potrebám, monitorovanie, rešpektovanie a riešenie problémov. V senior centre vytvárame priestory pre sebarealizáciu klientov, život v zariadení prispôsobujeme domácim podmienkam, spolupracujeme s klientovou rodinou.

Zariadenie podporuje integráciu klientov v prirodzenom prostredí v prepojení na otvorenú komunitu mesta. Starostlivosť o klienta je cielene individuálna, zameraná na podporu jedinca, jeho rodiny a širšieho sociálneho zázemia. Súčasťou starostlivosti je duchovná, spirituálna a psychoterapeutická podpora. Okrem toho poskytujeme služby pre klientov so špecifickými potrebami aplikovaním nových terapeuticko-rehabilitačných postupov – reminiscencia, validačný postoj, bazálna stimulácia, preterapia.

Izby:

V zariadení sa nachádzajú jednolôžkové a dvojlôžkové izby, s celkovou kapacitou 73 lôžok s celoročným pobytom. Všetky izby sú bezbariérové a majú vlastné sociálne zariadenie. Všetky lôžka sú polohovateľné s antidekubitnými matracmi, napojené na centrálny komunikačný systém. Ďalšie vybavenie izby tvorí moderný, funkčný nábytok, konkrétne: stolíky, stoličky, multifunkčné nočné stolíky, skrine, vešiakové steny s poličkou, poličky. Vo všetkých izbách je pripojenie na internet a centrálnu televíznu anténu. Klienti majú na výber izby s balkónom, prípadne izby bezbalkónové s výhľadom do zelenej záhrady, ktorá obklopuje celý areál.

Spoločenské miestnosti:

Klientom sú celodenne k dispozícii pre ich špeciálne zamestnania, v zmysle ich individuálnych plánov, týkajúcich sa aktivačnej terapie a záujmovej činnosti, na precvičovanie krátkodobej a dlhodobej pamäti, spoločenské hry, muzikoterapiu, biblioterapiu, arteterapiu, pohybové aktivity, kultúrno-spoločenské aktivity, duchovnú činnosť či ďalšie voľnočasové aktivity k dispozícii spoločenská miestnosť, terasa, rehabilitačné centrum, samostatné kúpeľne s vaňou, vstupná hala s recepciou, oddychová miestnosť, kaplnka, altánok.

Stravovanie:

 Zariadenie má vlastnú kuchyňu vybavenú vysokovýkonnou modernou technológiou, s príslušenstvom a vlastným zázemím. V priestoroch jedálne sa podáva 5x denne racionálna strava, v prípade potreby diétna alebo diabetická, podľa aktuálneho zdravotného stavu klienta.Na každom poschodí zariadenia sa nachádza aj čajová kuchynka, dostupná klientom aj zamestnancom zariadenia.

Ošetrovanie:

 V zariadení majú klienti zabezpečenú pravidelnú ošetrovateľskú a zdravotnú starostlivosť, konkrétne zabezpečujeme lekárske vyšetrenia, predpisovanie, zabezpečovanie a dávkovanie liekov a zdravotných pomôcok. Pre ošetrovanie a zdravotnú starostlivosť slúžia v zariadení vybavené, účelové miestnosti ako: ošetrovňa, izba hlavnej sestry, izba pre sestry, dezinfekčná miestnosť, sklady.

Klientom zariadenia je poskytovaná 24 hodinová komplexná starostlivosť, ktorú pod dohľadom vrchnej sestry vykonávajú odborne vzdelané a skúsené zdravotné sestry a opatrovateľky.

 Zariadenie má vlastnú práčovňu s prepracovanou logistikou, triedenie špinavej bielizne, práčky, sušičky, mangel, žehlenie, sklad čistej bielizne.

## 3 POSKYTOVANÉ SLUŽBY

**3.1** **Základné sociálne poradenstvo**

Základné sociálne poradenstvo, ako odbornú činnosť, poskytuje sociálna pracovníčka klientom, ktorí žiadajú o prijatie do zariadenia, ich rodinným príslušníkom a obyvateľom žijúcim v zariadení. Sociálna pracovníčka je v každodennom kontakte s obyvateľmi, poskytuje im informácie, rady, pomáha im prekonávať rôzne náročné situácie, v ktorých sa ocitnú. Už pred nástupom klienta do zariadenia získava a spracováva informácie o jeho sociálnej situácii, zdravotných ťažkostiach, rodinných pomeroch a spoločne s klientom sa snaží nájsť adekvátne riešenie jeho situácie. Po umiestnení klienta do zariadenia sociálna pracovníčka pokračuje v priebežnom získavaní údajov o klientovi a v spolupráci s ostatnými zamestnancami pre neho vytvára čo najideálnejší individuálny program, aktivity. Pripravuje podklady na prijatie do zariadenia a uzatváranie zmlúv s klientom, ďalej poskytuje poradenské služby, vedie osobnú agendu, sprostredkováva kontakt s rodinou, vykonáva a zabezpečuje úschovu cenných vecí a vkladných knižiek klientov, organizuje kultúrne a spoločenské podujatia.

###

### 3.2 Individuálna a skupinová práca s klientmi

 Klientom v zariadení sa šesť dní v týždni venujú kvalifikované ergoterapeutky.

**Individuálna práca** je založená na individuálnom prístupe práce ku každému klientovi. Cieľom je podporovať fyzickú a duševnú kondíciu každého klienta, zapájať ho do rôznych činností a aktivít, udržiavať jeho kontakt so spoločenským prostredím.

**Skupinová práca** s klientmi udržiava ich vzájomnú súdržnosť, podporuje schopnosť kooperácie, vzájomnej komunikácie a tolerancie rozdielnosti. Zároveň rozvíja ich tvorivé myslenie a zmysluplne napĺňa voľný čas. Súčasťou skupinovej práce s klientmi sú rôzne formy kultúrnej, záujmovej a pracovnej činnosti.

V roku 2015 sme dobudovali pre zlepšenie individuálnej aj skupinovej práce s klientmi v záhradnej časti zariadenia, na trávnatej ploche „terapeutickú záhradu“. Záhrada ponúka ako terapeutické médium priestor pre cvičenie, stretávanie, pozorovanie a kreativitu. Rehabilitačný kútik s umiestnením externých cvičiacich pomôcok, mostík na nácvik chôdze, pultov na pestovanie rastlín, vysadeným rastlinstvom ponúka klientom zariadenia výukový a voľno časový priestor.

### 3.3 Zdravotnícke služby

 Klienti majú zabezpečenú nepretržitá 24 hodinovú komplexnú zdravotnú starostlivosť. Klientom s nepriaznivým zdravotným stavom sa podľa rozsahu ich zdravotného postihnutia poskytuje pomoc na zabezpečenie nevyhnutných životných úkonov pri čiastočnej alebo prevažnej bezvládnosti. V závislosti od zdravotného stavu obyvateľov a ich záujmu o voľno časové aktivity zdravotný a sociálny personál zabezpečuje pomoc pri prechádzkach, individuálnych záujmoch, mobilizujú ich ku chôdzi a účasti na spoločenských a kultúrnych aktivitách. Jedenkrát do týždňa je v zariadení zabezpečená zdravotná starostlivosť všeobecným lekárom, ktorý klientom poskytuje pravidelnú kontrolu a predpisuje lieky. Okrem toho sa im zabezpečujú pravidelné kontroly u odborných lekárov, podávanie liekov, injekcií, meranie krvného tlaku, telesnej teploty a diabetologických hodnôt.

 V rámci opatrovateľskej služby je vykonávaná celodenná hygienická starostlivosť (osobná hygiena, umývanie, česanie, strihanie nechtov, holenie, kúpanie, sprchovanie, umývanie vlasov), pomoc pri obliekaní a vyzliekaní, obslužná starostlivosť pri stolovaní, podávanie jedla klientom, starostlivosť o osobnú a posteľnú bielizeň klientov, pranie, žehlenie a každodenné upratovanie.

### 3.4 Obslužné činnosti

Bývanie klientov je zabezpečené v samostatných 1 a 2 – lôžkových izbách, ktoré sú vybavené sociálno–hygienickým zariadením (WC, sprcha a umývadlo). V izbách je zapojené signalizačné zariadenie k privolaniu zdravotného personálu.

Klientom zariadenia sú k dispozícii spoločenské priestory, jedáleň, ordinácia pre zmluvného lekára. Súčasťou budovy je veľkokapacitný výťah, ktorý zabezpečuje bezbariérový prístup obyvateľov na všetky podlažia.

Stravovanie klientov a zamestnancov je zabezpečené vo vlastnej stravovacej prevádzke vybavenej modernou technológiou. Klientom v zariadení sa podáva päť až šesťkrát denne strava.

### 3.5 Ďalšie činnosti

Všetky vyššie uvedené služby sú klientom poskytované ako základné služby, ku ktorým je možné zabezpečiť aj poskytovanie fakultatívnych služieb (zabezpečenie liekov, zdravotných pomôcok a zdravotnej kozmetiky, pedikúra, manikúra, kadernícke služby a iné podľa individuálnych požiadaviek klientov). Taktiež zabezpečujeme záujmové činnosti a úschovu cenných vecí.

### 3.6 Nadštandardné služby

V rámci svojich možností zabezpečuje zariadenie poskytovanie zdravotnej starostlivosti prostredníctvom osobných návštev zmluvného lekára klientov 1x týždenne vo vlastných priestoroch v zriadenej ambulancii. Predpisovanie a donáška liekov a iných zdravotných pomôcok je zabezpečené dodávateľsky priamo do zariadenia. Okrem toho zabezpečujeme služby kaderníčky, pedikérky a masáže na základe záujmu klientov 1krát mesačne. Hlavná sestra realizuje objednávanie vyšetrení u odborných lekárov, zabezpečuje sanitku a prepravnú službu pri odvoze na vyšetrenia. Sociálna pracovníčka vykonáva na základe poverení klientov styk s úradmi, poštou, bankou, rodinou, telefonicky kontaktuje príbuzných.

Jedenkrát za mesiac je v kaplnke zariadenia odslúžená katolícka omša a jedenkrát v mesiaci sú evanjelické Služby Božie. Príležitostne sa usporiadajú ekumenické stretnutia veriacich.

Klienti zariadenia sa pravidelne zúčastňujú výletov a kultúrno-spoločenských akcií organizovaných mestom Sládkovičovo.

Okrem základnej nevyhnutnej starostlivosti bola venovaná pozornosť aj spoločensko-kultúrnemu vyžitiu klientov organizovaním spoločenských podujatí priamo v priestoroch zariadenia.

##

## 4 FINANČNÁ SITUÁCIA ZA ROK 2014

Finančnú situáciu a vývoj zariadenia prezentujú priložené finančné výkazy overené audítorom (viď príloha).

### Prehľad o peňažných príjmoch a výdavkoch zariadenia

**Hospodárenie**

Detailnejšie informácie o stave majetku a záväzkov, nákladov a výnosoch k 31.12.2014 sú v nižšie uvedených tabuľkách.

| **Dlhodobý hmotný majetok** | **Bežné účtovné obdobie**  |
| --- | --- |
| **Software** | **PozemkyStavby** | **Samostatné hnuteľné veci a súbory hnuteľných vecí** | **Pestovateľské celky trvalých porastov** | **Základné stádo a ťažné zvieratá** | **Ostatný DHM** | **Obsta-rávaný DHM** | **Poskytnuté preddavky na DHM a DNM** | **Spolu** |
| A | B | c | d | e | f | G | h | I | J |
| Prvotné ocenenie |
| **Stav na začiatku účtovného obdobia** | 970 | 1 791 586 | 221 090 |  |  |  |  |  | 2 013 646 |
| Prírastky | 0 | 0 | 0 |  |  |  |  |  | 0 |
| Úbytky | 0 | 0 | 0 |  |  |  |  |  | 0 |
| Presuny | 0 | 0 | 0 |  |  |  |  |  | 0 |
| **Stav na konci účtovného obdobia** | 970 | 1 791 586 | 221 090 |  |  |  |  |  | 2 013 646 |
| Oprávky |
| **Stav na začiatku účtovného obdobia** | 88 | 119 442 | 48 730 |  |  |  |  |  | 168 260 |
| Prírastky | 194 | 89 581 | 37 459 |  |  |  |  |  | 127 234 |
| Úbytky | 0 | 0 | 0 |  |  |  |  |  |  |
| **Stav na konci účtovného obdobia** | 282 | 209 023 | 86 189 |  |  |  |  |  | 295 494 |
| Opravné položky |
| **Stav na začiatku účtovného obdobia** | 0 | 0 | 0 |  |  |  |  |  | 0 |
| Prírastky | 0 | 0 | 0 |  |  |  |  |  | 0 |
| Úbytky | 0 | 0 | 0 |  |  |  |  |  | 0 |
| **Stav na konci účtovného obdobia** | 0 | 0 | 0 |  |  |  |  |  | 0 |
| Zostatková hodnota  |
| **Stav na začiatku účtovného obdobia** | 882 | 1 672 144 | 172 360 |  |  |  |  |  | 1 845 386 |
| **Stav na konci účtovného obdobia** | 688 | 1 582 563 | 134 901 |  |  |  |  |  | 1 718 152 |

Spoločnosť v priebehu roka 2014 neobstarala žiaden majetok..

PROVIDENTIA dosiahla v roku 2014 výnosy z poskytovania sociálnych služieb vo výške 890 925 EUR a náklady vo výške 1 087 214 EUR, čím dosiahla účtovnú stratu vo výške 196 291 Eur.

Rozpis nákladov a výnosov z hospodárskej činnosti sú uvedené v nasledujúcich tabuľkách:

|  |  |  |
| --- | --- | --- |
| Názov položky | Bežné účtovné obdobie | Bezprostredne predchádzajúce účtovné obdobie |
| **Tržby za služby:** | **708 334** | **517 228** |
| Tržby za služby prijaté od klientov | 417 675  | 335 802  |
| Príspevok prijatý od VÚC Trnava | 31 097  | 37 292  |
| Príspevok prijatý od VÚC Bratislava | 54 511  | 25 931  |
| Príspevok prijatý od Ministerstva práce, sociálnych vecí a rodiny | 205 051 | 118 138 |
| Ostatné | 0 | 65 |
| **Ostatné prevádzkové výnosy:** | **182 591** | **152 551** |
| Príspevok prijatý z úradu práce | 21 186 | 23 246 |
| Rozpustenie prijatej dotácie vo výške ročných odpisov  | 125 799 | 125 799 |
| Ostatné | 35 606 | 3 506 |
| **Finančné výnosy, z toho:** | **0** | **0** |

|  |  |  |
| --- | --- | --- |
| Názov položky | Bežné účtovné obdobie | Bezprostredne predchádzajúce účtovné obdobie |
| **Významné položky nákladov z hospodárskej činnosti, z toho:** | **1 087 814** | **677 221** |
| Spotreba materiálu - ostatné | 52 986 | 53 726 |
| Spotreba materiálu - kuchyňa | 59 131 | 47 420 |
| Spotreba čistiacich prostriedkov | 77 | 877 |
| Spotreba energie | 72 719 | 11 035 |
| Služby | 236 523 | 79 610 |
| Mzdové náklady | 258 089 | 214 403 |
| Náklady na zdravotné a sociálne zabezpečenie | 90 923 | 75 123 |
| Dane a poplatky | 16 084 | 2 389 |
| Odpisy  | 127 234 | 126 330 |
| Pokuty a penále | 164 425 | 0 |
| Ostatné | 8 697 | 64 967 |
| Bankové poplatky | 326  | 341  |

Vybrané finančné ukazovatele sú v prezentované v prílohe Výročnej správy.

V budúcom období sa predpokladá udržovanie súčasného stavu zariadenia s cieľom dosiahnutia čo možno najväčšej obsadenosti.

Účtovná závierka za rok 2014 bola schválená a navrhnuté bolo presunutie výsledku hospodárenia vo výške -196 291 EUR na účet Nerozdelených strát minulých období.

Po skončení účtovného obdobia nenastali žiadne významné udalosti, ktoré by ovplyvnili vývoj spoločnosti.

V roku 2014 neboli vynaložené žiadne výdavky na výskum a vývoj.

Činnosťou zariadenia nie je poškodzované životné prostredie. V roku 2014 neboli voči zariadeniu uplatnené žiadne sankcie orgánmi štátnej správy v oblasti životného prostredia.

Spoločnosť nie je vystavená žiadnym významným rizikám a neistotám.

## 5 Záver

ANTONIUS senior centrum Sládkovičovo je zariadenie poskytujúce sociálne služby, ktoré je v prevádzke už štvrtý rok. Plnú obsadenosť zariadenia sme dosiahli po 9 mesiacoch našej činnosti. Odvtedy máme zariadenie plne využívané a máme aj poradovník čakateľov odkázaných na sociálne služby.

Príjem zariadenia tvorí poplatok od klientov, dotácia z MPSVaR SR a dotácie od vyšších územných celkov.

K špecifikám starostlivosti o seniorov sa v ANTONIUS senior centre, okrem citovaných sociálnych služieb, pridáva aj starostlivosť o klientov s ťažkými životnými osudmi, traumami a nevyjasnenými vzťahmi. Našim cieľom je pomôcť im pochopiť, že starnutie je jednou z fáz života, kedy môžeme nabrať odvahu k prijatiu minulosti a nájsť realistický pohľad na prítomnosť i budúcnosť. Nabrať odvahu priznať svojmu životu hodnotu, pre ktorú sa oplatí žiť.

Centrom našej starostlivosti zostáva vždy človek, osoba, príbeh, duša, zraniteľnosť a krehkosť, sila a odvaha.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 PROVIDENTIA, občianske združenie

 MVDr. Pavol Bartaloš, predseda

 Výročná správa PROVIDENTIA je umiestnená na webovej stránke <http://www.antoniuscentrum.sk/>